Ovo je moje prvo putovanje
moje prvo putovanje kao Prve dame u drugu zemlju.
Zamislite to.
(Pljesak)
Iako mi ovo nije prvi posjet Ujedinjenom Kraljevstvu,
moram reći da mi je drago što mi je prvi službeni posjet.
Poseban odnos između SAD-a i Ujedinjenog Kraljevstva
temelji se ne samo na odnosu između vlada,
već i na zajedničkom jeziku i vrijednostima,
i na to me vi svi danas podsjećate.
Tijekom svojeg posjeta bila sam posebno počašćena
što sam upoznala neke od najnevjerojatnijih žena Britanije --
žene koje svima vama utiru put.
Počašćena sam i što upoznajem vas,
buduće vođe Velike Britanije i svijeta.
Iako se naše životne okolnosti možda čine vrlo različitima
jer ja ovdje stojim kao Prva dama Sjedinjenih Američkih Država,
a vi tek pohađate školu,
želim da znate kako imamo mnogo toga zajedničkoga.
Ništa na mojem životnom putu
nije dalo naslutiti da ću danas stajati ovdje
kao prva Afroamerička Prva dama
Sjedinjenih Američkih Država.
U mojoj priči nije bilo ničega što bi me smjestilo ovamo.
Nisam bila odgojena u bogatstvu
niti s nekim naročitim društvenim statusom.
Odrasla sam u južnom dijelu Chicaga.
To je pravi dio Chicaga.
Bila sam proizvod radničke klase.
Moj otac bio je zaposlenik grada cijeli život,
a moja majka bila je kućanica.
Bila je kod kuće kako bi se brinula za mene i mojeg starijeg brata.
Nitko od njih nije studirao.
Mom je ocu dijagnosticirana multipla skleroza
u najboljim godinama njegovog života.
No, čak i kad mu je bilo sve teže hodati
i obući se ujutro --
vidjela sam kako se sve više muči --
moj se otac nikad nije žalio na svoje probleme.
Bio je zahvalan za ono što ima.
Samo bi se probudio malo ranije i trudio malo više.
Moj brat i ja odgojeni smo sa svime što nam je zaista trebalo:
s ljubavlju, snažnim vrijednostima
i vjerovanjem da s dobrim obrazovanjem
i mnogo napornog rada
ne postoji ništa što ne možemo učiniti.
Ja sam primjer što je sve moguće
kad djevojke od najranije dobi
osjećaju da ih ljudi oko njih vole i brinu se za njih.
Mene su u životu okruživale iznimne žene:
bake, učiteljice, tetke, sestrične, susjede,
koje su me naučile što je to tiha snaga i dostojanstvo.
I moja majka, najvažniji uzor u mojem životu,
koja sad živi s nama u Bijeloj kući
i pomaže nam brinuti se za naše dvije kćeri,
Maliju i Sashu.
Aktivno sudjeluje u njihovim životima, kao i u mojem,
i usađuje im
jednake vrijednosti kojima je poučila i mene i mojeg brata.
To su stvari poput suosjećanja, poštenja,
samopouzdanja i ustrajnosti --
a sve to umotano u bezuvjetnu ljubav
koju može dati samo baka.
Imala sam i dovoljno sreće da me također vole i potiču
snažni muški uzori,
uključujući mojeg oca, brata, ujake i djedove.
I muškarci u mojem životu naučili su me važnim stvarima.
Naučili su me kako izgleda veza
puna poštovanja između muškarca i žene.
Naučili su me kako izgleda snažan brak:
onaj koji se gradi na povjerenju i predanosti
i divljenju jedinstvenim osobinama druge osobe.
Naučili su me što znači
biti otac
i podizati obitelj.
I ne samo ulagati u vlastiti dom,
već se i dodatno potruditi i pomagati
u odgoju djece u široj zajednici.
Iste te osobine
tražila sam i kod svojeg supruga,
Baracka Obame.
Kad smo se tek upoznali,
jedna od prvih stvari kojih se sjećam jest da me odveo na spoj.
A na tom spoju išla s njim na sastanak lokalne zajednice.
(Smijeh)
Romantično, znam.
(Smijeh)
Kad smo se upoznali, Barack je bio organizator zajednice.
Radio je i pomagao ljudima da pronađu posao
i pokušavao je dobiti sredstva za siromašnije dijelove grada.
Dok je govorio stanovnicima u tom lokalnom centru,
govorio je o dvjema idejama.
Govorio je o "svijetu kakav on jest" i o "svijetu kakav bi trebao biti".
A ja sam o tome govorila tijekom cijele kampanje.
Ono što je on i prečesto govorio
jest kako mi prihvaćamo udaljenost tih dviju ideja.
Ponekad se zadovoljimo svijetom kakav on jest,
čak i kad ne odražava naše vrijednosti i ciljeve.
Ali Barack nas je tada podsjetio,
sve nas koji smo bili u toj prostoriji,
da svi znamo kako bi svijet trebao izgledati.
Svi znamo kako izgledaju poštenje i pravda i dobre prilike.
Svi to znamo.
Poticao je ljude na tom sastanku,
u toj zajednici,
da se posvete premošćivanju ponora
između tih dviju ideja,
da rade zajedno i potrude se da svijet kakav jest
i svijet kakav bi trebao biti budu ista stvar.
Danas o tome razmišljam jer sam se
podjsetila i uvjerila da ste svi vi u ovoj školi
vrlo važni za premošćivanje tog ponora.
Vi ste žene koje će graditi svijet kakav bi trebao biti.
Vi ćete ispisati sljedeće poglavlje povijesti.
Ne samo za sebe same, već za vašu generaciju
i za generacije koje dolaze.
I zato je toliko bitno
steći dobro obrazovanje.
Zato je sve ovo što prolazite --
usponi i padovi, učitelji koje volite i učitelji koje ne volite --
zato je to toliko bitno.
Zato što su zajednice i zemlje i, na kraju, i svijet
jaki samo koliko i zdravlje njihovih žena.
Važno je da to uvijek imate na umu.
To zdravlje uključuje i izvrsno obrazovanje.
Razlika između obitelji u krizi i zdrave obitelji
često je u prisutnosti snažne žene
ili žena u središtu te obitelji.
Razlika između nesložne i uspješne zajednice
često je u zdravom osjećaju poštovanja između muškaraca i žena
koji cijene ono čime jedni i drugi doprinose društvu.
Razlika između slabog naroda
i naroda koji će procvasti
jest u shvaćanju da je potrebna jednaka dostupnost obrazovanja
za dječake i za djevojčice.
Ova škola, koja je dobila ime po prvoj liječnici u Ujedinjenom Kraljevstvu,
i okolne građevine nazvane po meksičkoj umjetnici Fridi Kahlo,
po Mary Seacole,
medicinskoj sestri s Jamajke zvanoj "crna Florence Nightingale",
te po engleskoj spisateljici Emily Brontë,
odaju počast ženama koje su se borile protiv seksizma, rasizma i neznanja
kako bi slijedile svoju strast i hranije svoje duše.
Nisu priznavale prepreke.
Kao što ondje stoji na jednom znaku: "bez ograničenja".
Nisu poznavale drugačiji način života
osim da slijede svoje snove.
A kad su to učinile, te su žene
uklonile brojne prepreke.
Otvorile su mnoga vrata
milijunima liječnica i medicinskih sestara
i umjetnica i spisateljica,
koje su sve slijedile njih.
Kad steknete dobro obrazovanje,
i vi možete kontrolirati vlastitu sudbinu.
Molim vas da to upamtite.
Ako vas zanima zašto ovdje stojim,
to je zbog obrazovanja.
Nikad nisam markirala. Oprostite, ne znam markira li itko od vas.
Nikad to nisam činila.
Obožavala sam dobivati petice.
Voljela sam biti pametna.
Voljela sam biti točna. Voljela sam pisati zadaće.
Mislila sam da si najviše cool ako si pametan.
I vi, s istim ovim vrijednostima,
možete kontrolirati svoju sudbinu.
I vi možete utirati put.
I vi možete ostvariti svoje snove.
Tada će vaš zadatak biti da se okrenete
i pomognete nekome baš poput vas da učini isto to.
Povijest je pokazala da nije bitno
dolazite li iz siromašnije
ili iz bogate obitelji.
Vaš će uspjeh biti određen
vašom izdržljivošću,
vašim samopouzdanjem, vašim napornim radom.
To je istina. Takav je svijet u kojem živimo.
Vi sada imate kontrolu nad svojom sudbinom.
Neće biti lako -- to vam mogu reći.
Ali imate sve što vam treba.
Sve što vam treba za uspjeh
već imate, upravo ovdje.
Moj suprug radi u velikom uredom.
Zovu ga Ovalni ured.
U Bijeloj kući postoji radni stol za kojim on sjedi --
zove se Odlučni stol.
Izrađen je od drva s broda Njenog visočanstva Resolute (Odlučnost)
i darovala ga je kraljica Viktorija.
To je trajan simbol prijateljstva između dvaju naroda.
Njegovo ime, Resolute (Odlučan)
podsjetnik je na snagu karaktera koja je potrebna
ne samo kako bi se vodio narod,
već kako bi vam život imao svrhu.
Nadam se da ćete sve ostati odlučne i slijediti svoje snove,
da ćete ići naprijed bez ograničenja
i da ćete koristiti svoje talente -- jer ima ih mnogo, vidjeli smo ih,
oni postoje --
da ćete ih koristiti kako biste stvorili svijet kakav bi trebao biti.
Jer mi računamo na vas.
Računamo na svaku od vas
da ćete biti najbolje što možete biti.
Jer svijet je tako velik.
I pun je izazova.
Trebamo snažne, pametne i samopouzdane mlade žene
kako bi ustale i primile uzde u ruke.
Znamo da to možete. Volimo vas. Hvala vam.
(Pljesak)